Ισχυρός σεισμός σημειώθηκε στις 12:06 το μεσημέρι της Τετάρτης και έγινε ιδιαίτερα αισθητός, λόγω και της διάρκειάς του, στο Λεκανοπέδιο της Αττικής.

{{{ map }}}

Σύμφωνα με το Γεωδυναμικό Ινστιτούτο του Εθνικού Αστεροσκοπείου Αθηνών και το Εργαστήριο Γεωφυσικής του ΑΠΘ, ο σεισμός ήταν μεγέθους 5,1 βαθμών με επίκεντρο 28χλμ δυτικά της Αταλάντης και 121χλμ βορειοδυτικά της Αθήνας.

Είχε προηγηθεί δόνηση 4,2 βαθμών από το ίδιο σημείο.

Μιλώντας στο ΒΗΜΑ 99,5 ο κ. Γκανάς του Γεωδυναμικού Ινστιτούτου έκανε λόγο για συνήθη σεισμική δραστηριότητα σε μια περιοχή που δίνει σεισμούς από 5-5,5 βαθμούς, κατά συνέπεια δεν υπάρχει λόγος ανησυχίας.

Ο καθηγητής Σεισμολογίας και διευθυντής του Γεωδυναμικού Ινστιτούτου, Κωνσταντίνος Μακρόπουλος, δήλωσε στο Αθηναϊκό Πρακτορείο ότι το εστιακό βάθος ήταν περίπου 20χλμ.

Ο ίδιος ξεκαθάρισε, ωστόσο, ότι ο σεισμός αυτός δεν έχει καμία σχέση με το ρήγμα της Αταλάντης. «Η περιοχή είναι γνωστή, παρακολουθούμε την εξέλιξη και είναι κρίσιμο το πρώτο 48ωρο» υπογράμμισε.

* Το Ευρωμεσογειακό Σεισμολογικό Κέντρο είχε δώσει νωρίτερα 5,3 βαθμούς με επίκεντρο την Αμφίκλεια στη Στερεά Ελλάδα και εστιακό βάθος 10χλμ.

Newsroom ΑΛΤΕΡ ΕΓΚΟ